**Notă Informativă**

**la proiectul hotărârii Guvernului pentru aprobarea**

**Regulamentului-cadru cu privire la respectarea obligațiilor statului port**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul hotărârii Guvernului pentru aprobarea Regulamentului-cadru cu privire la respectarea obligațiilor statului port a fost elaborat de către Ministerul Infrastructurii și Dezvoltării Regionale. |
| **2. Condițiile ce au impus elaborarea proiectului de act normativ și finalitățile urmărite** |
| Elaborarea proiectului hotărârii Guvernului pentru aprobarea Regulamentului-cadru cu privire la respectarea obligațiilor statului port rezidă din necesitatea creării cadrului normativ pentru exercitarea și realizarea eficientă a funcției de control a statului port, cu care este investită Agenția Navală a Republicii Moldova (în continuare - ANRM).  Republica Moldova, în calitate de stat port, este obligată să întreprindă toate măsurile necesare pentru a se asigura că normele și reglementările internaționale privind siguranța maritimă, securitatea maritimă și condițiile de viață și de muncă la bordul navelor aflate sub orice pavilion, aplicabile sunt respectate și la bordul navelor, care intră în porturile naționale.  Deși, potrivit pct. 7 din Regulamentul cu privire la organizarea și funcționarea Agenției Navale a Republicii Moldova, aprobat prin Hotărârea Guvernului nr. 706/2018, funcția de implementare a politicilor în domeniul transportului naval și supravegherea respectării de către persoanele fizice și juridice a reglementărilor normative în domeniul siguranței navigației și securității navelor și facilităților portuare, a fost atribuită Agenției Navale, modul de realizare a uneia din funcțiile de bază ale acesteia și anume cea a controlului statului port, până în prezent nu a fost reglementată.  Respectiv, lipsa cadrului normativ în domeniul de control al statului port a impus elaborarea proiectului de hotărâre, care odată aprobat va asigura reglementarea detaliată a funcției privind controlul statului port, ceea ce va sprijini reducerea drastică a numărului navelor care nu corespund standardelor și care intră în porturile naționale, prin sporirea conformității cu legislația internațională relevantă privind siguranța maritimă, securitatea maritimă, protecția mediului marin și condițiile de viață și de muncă la bordul navelor.  O altă condiție care a impus elaborarea proiectului constă în dreptul Republicii Moldova, prin prisma prevederilor convențiilor Organizației Maritime Internaționale la care suntem parte (în continuare - OMI), de a se asigura că navele care intră în porturile situate pe teritoriul Republicii Moldova și în apele teritoriale naționale se află în stare bună de navigabilitate și sunt exploatate în conformitate cu cerințele internaționale de siguranță, securitate și protecție a mediului aplicabile acesteia.  Astfel, aprobarea prezentului proiect va reglementa procesul de control al statului port și va asigura securitatea cetățenilor și protecției mediului, prin verificarea navelor care intră în porturile aflate pe teritoriul Republicii Moldova și în apele naționale.  Totodată, transpunerea Directivei 2009/16/CE are drept scop reducerea transportului maritim, care nu corespunde standardelor UE, prin asigurarea respectării normelor UE și internaționale privind siguranța maritimă și mediul înconjurător, precum și stabilirea unor criterii comune pentru inspecțiile navelor. În acest scop, actul UE stabilește reguli și proceduri uniformizate cu UE, privind elementele sistemului de inspecție al statului portului, modalitatea de inspecții și obligațiile anuale de inspecție, amânarea inspecțiilor, și circumstanțele excepționale, selectarea navelor care trebuie să facă obiectul unei inspecții obligatorii, inspectarea navelor de pasageri de tip ro-ro și a ambarcațiunilor de pasageri de mare viteză care desfășoară servicii regulate, refuzul accesului pentru anumite nave în porturile și în zonele de ancoraj ale Republicii Moldova, profilul profesional al inspectorilor, precum și evidența internă privind inspecțiile. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Intervenția normativă referitoare la controlul statului port rezultă, inclusiv, din prevederile Acordului de Asociere al Republicii Moldova cu Uniunea Europeană (ratificat prin Legea 112/2014), în speță Anexa XXVIII-D „Normele aplicabile transportului maritim internațional”, având termen de implementare - anul 2019).  În acest fel, prin prezenta hotărâre urmează a fi transpusă parțial Directiva 2009/16/CE a Parlamentului European și a Consiliului din 23 aprilie 2009 privind controlul statului port (reformare) (Text cu relevanță pentru SEE), publicată în Jurnalul Oficial al Uniunii Europene L 131 din 28 mai 2009, așa cum a fost modificată ultima dată prin Directiva (UE) 2017/2110 a Parlamentului European și a Consiliului din 15 noiembrie 2017.  Prevederile Directivei menționate supra, converg cu prevederile Organizației Maritime Internaționale la care Republica Moldova este parte. |
| **4. Principalele prevederi ale proiectului și evidențierea elementelor noi** |
| Proiectul de act normativ reglementează aspectele cheie privind competențele inspectorilor, cadrul efectuării inspecțiilor navelor sub pavilion străin care intră în porturile Republicii Moldova. De asemenea, proiectul specifică elementele principale în utilizarea și evidența de date necesare pentru preselectarea în baza analizei de risc, a navelor care urmează a fi supuse inspecției statului port de către autoritatea competentă (ANRM).  Un alt moment cheie îl reprezintă competențele autorității de specialitate în domeniul naval, de a inspecta nava, a cere remedierea până la plecarea în voaiaj a deficiențelor constatate, reținerea navei în cazurile expres prevăzute, dar și de a refuza accesul unei nave în porturile naționale, în cazul multiplelor rețineri ale acesteia în porturile altor state.  Concomitent, potrivit art. 54 alin. (5) din Legea nr. 100/2017 cu privire la actele normative, *dacă o noţiune sau un termen poate avea înţelesuri diferite, în proiect se stabileşte semnificaţia acestuia în context pentru a asigura înţelegerea corectă a noţiunii sau a termenului respectiv şi pentru a evita interpretările neuniforme.*  Respectiv, în contextul normei citate, în proiectul actului normativ au fost incluse noi definiții precum: interfață navă/port, navă într-o zonă de ancoraj, inspecție inițială, amănunțită și extinsă, plângere, reținere, oprirea unei operațiuni, companie, organizație recunoscută, certificat de clasă, evidență internă privind inspecțiile, motive întemeiate, navă care nu corespunde standardelor de navigație. Includerea definițiilor în actul normativ s-a efectuat în limita necesară pentru reglementarea cercului subiecților, drepturilor și obligațiilor acestora și a modului de exercitare a drepturilor și obligațiilor.  Pe lângă principalele prevederi ale proiectului expuse, cele care vor avea impact major sunt cele cu privire la:   * Stabilirea obiectului și domeniului de aplicare în ceea ce privește siguranța și securitatea maritimă, protecția mediului și a condițiilor de viață și de muncă la bordul navelor aflate sub orice pavilion; * Definirea noțiunilor relevante domeniului reglementat, cum ar fi: ,,inspector de control al statului port”, ,,inspecție inițială”, ,,inspecție amănunțită”, ,,ordin de refuz al accesului”, evidență internă privind inspecțiile”, ,,nava care nu corespunde standardelor de navigație”; * Reglementarea prevederilor privind dreptul de a desfășura inspecțiile, instituie evidența internă privind inspecțiile și sistemul de selecție al navelor; * Determinarea cerințelor specifice privind profilul profesional al inspectorilor; * Stabilirea normelor referitoare la întocmirea raportului de inspecție; * Instituirea cerințelor privind remedierea și reținerea navelor; * Stabilirea condițiilor în care se refuză accesul în porturile și zonele de ancoraj ale Republicii Moldova a navelor străine; * Instituirea dreptului de a contesta reținerea sau refuzul accesului de către autoritatea competentă la autoritățile administrative superioare; * Instituirea dreptul la compensație în cazul în care o navă este reținută sau întârziată nejustificat; * Stabilirea tipurilor inspecțiilor și motivele unei inspecții inițiale sau al unei inspecții mai amănunțite; * Determinarea factorilor prioritari și neprevăzuți care declanșează inspecții amănunțite.   Așa deci, prin implementarea și transpunerea parțială a Directivei 2009/16/CE a Parlamentului European și a Consiliului din 23 aprilie 2009 privind controlul statului port (reformare) (Text cu relevanță pentru SEE), așa cum a fost modificată ultima dată prin Directiva (UE) 2017/2110 a Parlamentului European și a Consiliului din 15 noiembrie 2017, va fi reglementat procesul de efectuare a controlului statului port care va duce nemijlocit la micșorarea numărului de nave substandarde care fac escală în porturile RM, ceea ce semnifică onorarea obligațiilor și angajamentelor internaționale asumate ca stat membru al OMI și crearea unui mediu operațional și de afaceri sigur în cadrul porturilor Republicii Moldova. |
| **5. Fundamentarea economico-financiară** |
| Implementarea hotărârii de Guvern va reprezenta efort bugetar asupra modificărilor care urmează a fi efectuate la Hotărârea Guvernului nr. 706/2018 cu privire la crearea Agenției Navale a Republicii Moldova. Acestea presupun mărirea statului de personal în ceea ce privește asigurarea realizării corespunzătoare a inspecțiilor de către personal calificat. Se necesită de precizat că, ANRM în calitate de Autoritate de siguranță trebuie să asigure atribuțiile în conformitate cu obligațiunea juridică a statului Republica Moldova de a respecta exigențele Convențiilor internaționale de profil la care este parte. În acest fel, pentru implementarea prezentei Hotărâri este necesară ajustarea organigramei, efectivului-limită și respectiv, a bugetului Autorității de siguranță în domeniul transportului naval.  Întru realizarea eficientă a funcțiilor și atribuțiilor, este necesar ca Agenția Navală să dispună de personal suficient și calificat, și anume inspectori ai statului de pavilion și ai statului port, inspectori pentru managementul siguranței, inspectori pentru securitatea facilităților portuare și securității la bordul navelor, inspectori de certificare a navelor, arhitecți navali etc. Astfel, în contextul celor enunțate și în scopul implementării recomandărilor experților Agenției Europene pentru Siguranța Maritimă (EMSA), se impune necesitatea revizuirii organigramei prin crearea unor subdiviziuni noi și majorarea efectivului-limită al Agenției Navale.  La etapa actuală, se află în proces de promovare proiectul hotărârii Guvernului de modificare a Hotărârii Guvernului nr. 706/2018 cu privire la crearea Agenției Navale a Republicii Moldova, prin care se va ajusta organigrama instituției, efectivul-limită și respectiv bugetul Agenției, în vederea asigurării și realizării corespunzătoare a inspecțiilor de către personal calificat.  Totodată, în CBTM 2023-2025 a fost menționat că, una dintre cele mai mari provocări cu care se confruntă sectorul transportului naval este incapacitatea instituțională a ANRM de a implementa politicile statului în domeniul transportului naval, generată/condiționată de cadrul normativ lacunar, insuficiența resurselor financiare și umane calificate. |
| **6. Modul de încorporare a actului în cadrul normativ în vigoare** |
| Prezentul proiect nu contravine Constituției Republicii Moldova și cadrului normativ național. În conformitate cu prevederile art. 61 alin. (4) lit. a) din Codul navigației maritime comerciale, aprobat prin Legea nr. 599/1999, ANRM își va exercita atribuția în ceea ce privește controlul statului-pavilion și statului-port.  De asemenea, pentru implementarea prezentei Hotărâri, urmează a fi elaborate instrucțiuni aprobate de ANRM, inclusiv Metodologia de calculare a tarifelor la serviciile prestate de către ANRM, care vor stabili clar și transparent totalul costurilor, inclusiv și celor ce țin de inspecțiile statului de port.  În contextul implementării Hotărârii Guvernului pentru aprobarea Regulamentului-cadru cu privire la respectarea obligațiilor statului port, este necesară modificarea Hotărârii Guvernului nr. 706/2018 cu privire la crearea Agenției Navale a Republicii Moldova, prin prisma ajustării organigramei, efectivului-limită și respectiv, a bugetului autorității.  Actualmente, proiectul Hotărârii Guvernului privind modificarea Hotărârii Guvernului nr. 706/2018 cu privire la crearea Agenției Navale a Republicii Moldova, se află în proces de consultare cu Ministerul Finanțelor și Cancelaria de Stat. |
| **7. Avizarea şi consultarea publică a proiectului** |
| Anunțul cu privire la inițierea elaborării proiectului Hotărârii Guvernului pentru aprobarea Regulamentului-cadru cu privire la respectarea obligațiilor statului port a fost plasat pe pagina oficială a Ministerului, [www.midr.gov.md](http://www.midr.gov.md) și pe platforma [www.particip.gov.md](http://www.particip.gov.md) .  Proiectul urmează a fi avizat de Ministerul Finanțelor, Ministerul Dezvoltării Economice și Digitalizării, Ministerul Justiției, Ministerul Afacerilor Externe și Integrării Europene, Centrul de armonizare a legislației și Agenția Navală a Republicii Moldova (Complexul Portuar Giurgiulești). Totodată, proiectul urmează a fi supus expertizării de către Centrul Național Anticorupție. |
| **8. Constatările expertizei anticorupție** |
| Proiectul de hotărâre va fi supus expertizei anticorupție, conform art. 35 din Legea nr.100/2017 cu privire la actele normative, iar rezultatele acesteia vor fi incluse în sinteza obiecțiilor și propunerilor la proiect. |
| **9. Constatările expertizei de compatibilitate** |
| Proiectul de hotărâre va fi supus expertizei de compatibilitate, conform art. 36 din Legea nr.100/2017 cu privire la actele normative, iar rezultatele examinării acesteia vor fi incluse în sinteza obiecțiilor și propunerilor la proiect. |
| **10. Constatările expertizei juridice** |
| Proiectul de hotărâre urmează a fi supus expertizei juridice, conform art.37 din Legea nr.100/2017 cu privire la actele normative, iar rezultatele examinării acesteia vor fi incluse în sinteza obiecțiilor și propunerilor la proiect. |
| **11. Constatările altor expertize** |
| Proiectul conține prevederi de reglementare a activității de întreprinzător în contextul Legii nr.235/2006 cu privire la principiile de bază de reglementare a activității de întreprinzător, astfel a fost elaborată analiza impactului la proiect, care a fost examinată către Grupul de lucru pentru reglementarea activității de întreprinzător, în ședința de lucru din 12.12.2023, fiind susținută condiționat. |

Secretar general al ministerului Angela ȚURCANU